সারদাকাণ্ডে নাম জড়াল আরও দুই তৃণমূল সাংসদের। সূত্রের খবর, জেরার মুখে মুকুল রায়ই সিবিআইকে ওই দুজনের নাম জানান। লোকসভার হেভিওয়েট  ওই দুই সাংসদ আপাতত সিবিআইয়ের নজরবন্দি। ত্রিনেত্র কনসালট্যান্ট সংস্থা থেকে নেওয়া অনুদান বিতর্কে ইতিমধ্যেই দলকে মোক্ষম প্যাঁচে ফেলেছেন মুকুল রায়। দলের এই প্রাক্তন সাধারণ সম্পাদকের হাত ধরেই সারদাকাণ্ডে আরও অস্বস্তির মুখে তৃণমূল। সূত্রের খবর, সারদাকাণ্ডে জড়িত বলে দলের আরও দুই হেভিওয়েট সাংসদের নাম সিবিআইকে জানিয়েছেন মুকুল রায়। সিবিআই দফতরে জেরার সময়েই  ওই দুজনের নাম  গোয়েন্দাদের জানান তিনি।সারদাকাণ্ডের নেপথ্যে বৃহত্তর ষড়যন্ত্রে ওই দুজন সরাসরি যুক্ত বলে তাঁর অভিযোগ। তাত্‍পর্যপূর্ণ ঘটনা হল, জেরার মুখে সারদাকর্তা সুদীপ্ত সেনও এই দুজনের নাম সিবিআই অফিসারদের জানিয়েছিলেন। তাঁরা সারদার মিডল্যান্ড পার্কের অফিসে নিয়মিত যেতেন বলেও জানতে পারেন গোয়েন্দারা।  তৃণমূলের অন্যতম শীর্ষনেতাও জেরায় তাঁদেরই নাম বলায় বিষয়টি অন্য মাত্রা পেয়েছে। মুকুল রায়ের বয়ান যাচাই করা শুরু করেছেন গোয়েন্দারা। ওই দুই সাংসদের গতিবিধির ওপরেও নজর রাখা হচ্ছে। প্রয়োজনে তাঁদের জেরা করা হতে পারে বলেও সিবিআই সূত্রে জানা গেছে। রাজনৈতিক মহলের ধারণা, দলের সঙ্গে মুকুল রায়ের দূরত্ব ঘোচার সম্ভাবনা আর নেই। তাই নিজেকে আড়াল করার ছকেই সারদাকাণ্ডের সন্দেহের জালে সতীর্থ সাংসদদের জড়িয়ে কৌশলে দলকেই আরও অস্বস্তির মুখে ঠেলে দিচ্ছেন তিনি।